જીવનમાં જે ઘટના પહેલીવાર બને છે તે કાયમ યાદ રહે છે અને પ્રેમ એ તો જીવનભર આપણી છાતીમાં કંડરાઈ જાય છે. આપણે આપણો પહેલો પ્રેમ છેલ્લા શ્વાસ સુધી નથી ભૂલી શકતા એ સર્વવિદિત છે. પણ પહેલો પ્રેમ છેલ્લા શ્વાસ સુધી ટકી શકે એ તો કિસ્મતવાળા જ હોય. એમનું આખું જીવન એક મિલન બની રહે છે. ક્ષણે ક્ષણે અવસર જેવું હોય છે એમને. એમનો ઝઘડો પણ પ્રેમનો હોય છે. એમનો પ્રેમ પણ પ્રેમનો હોય છે. મોબાઇલની રિંગ મિલનનો સંકેત આપે કે મૅસેજ નામની ટપાલ તમારા મોબાઇલના દ્વારે ટકોરા મારે ત્યારે તમારી અંદર રહેલું મિલન તમને ગમતું ફૂલ થઈ જતું હોય છે. આવા સમયે હાથમાં રહેલો મોબાઇલ પણ પરફયુમ જેવો લાગતો હોય છે.